སྐུ་ཉིད་ཀྱི་སྙིང་སྟོབས་ལ་བོད་མི་ཡོངས་ཀྱིས་ཡི་རང་བསྔགས་བརྗོད་ཞུ་བཞིན་ཡོད།བོད་མི་འབྲོག་པ་རྣམས་ལ་མཚོན་ན་འབྲོག་པའི་འཚོ་བའི་གོམས་གཤིས་དེ་རང་འབྱུང་ཁོར་ཡུག་དང་གྲོགས་འདྲིས་ཧ་ཅང་བཟང་བ་དང་།ལོ་ངོ་སྟོང་གི་རིང་མཐོ་སྒང་བོད་ཀྱི་རྩྭ་ཐང་ཐོག་བོད་མི་འབྲོག་པ་རྣམས་རང་དབང་ཆ་ཚང་ལྡན་པའི་ཐོག་ནས་འབྲོག་པའི་མཚེར་སྤོ་བྱ་རྒྱུའི་ལམ་སྲོལ་དར་ཡོད།དེ་ལ་བརྟེན་ནས་རང་འབྱུང་རྩྭ་ཐང་ཁོར་ཡུག་སྲུང་སྐྱོབ་བྱེད་བཞིན་ཡོད།བག་ཆགས་དེ་དག་ལ་བརྟེན་ནས་ང་ཚོ་བཙན་བྱོལ་དུ་འཚར་ལོངས་བྱེད་སྐབས་ཕྲུ་གུས་མཚམས་རེ་མེ་ཏོག་འཐུ་སྐབས་ཕ་མ་ཚོས་དོན་མེད་མེ་ཏོག་བཏུས་བ་ནི་རང་འབྱུང་ཁོར་ཡུག་ལ་གནོད་འཚེ་བྱས་པ་དང་གཅིག་མཚུངས་ཡིན་སྐོར་བསླབ་བྱ་གནང་སྲོལ་ཡོད།